62018TJ0690_RES
Lieta T‑690/18
Sony Interactive Entertainment Europe Ltd
pret
Eiropas Savienības Intelektuālā īpašuma biroju
Vispārējās tiesas (astotā palāta) 2019. gada 19. decembra spriedums
Eiropas Savienības preču zīme – Atcelšanas process – Eiropas Savienības vārdiska preču zīme “Vita” – Lēmums, kas pieņemts pēc Vispārējās tiesas veiktās iepriekšējā lēmuma atcelšanas – Regulas (EK) Nr. 207/2009 65. panta 6. punkts (tagad Regulas (ES) 2017/1001 72. panta 6. punkts) – Res judicata spēks
Prasība atcelt tiesību aktu – Spriedums, ar kuru tiek atcelts tiesību akts – Sekas – Pienākums veikt izpildes pasākumus – Apjoms – Gan sprieduma pamatojuma, gan rezolutīvās daļas ņemšana vērā – Atcelšanas atpakaļejošais spēks
(Padomes Regulas Nr. 207/2009 65. panta 6. punkts)
(skat. 45. un 54. punktu)
Eiropas Savienības preču zīme – Procesa noteikumi – Lēmumu pamatojums – Regulas Nr. 207/2009 75. panta pirmais teikums – Piemērojamība, kas ir identiska LESD 296. panta piemērojamībai
(LESD 296. pants; Padomes Regulas Nr. 207/2009 75. panta pirmais teikums)
(skat. 47. punktu)
Prasība atcelt tiesību aktu – Pamati – Pamatojuma neesamība vai tā nepietiekamība – Kļūda vērtējumā – Nošķiršana
(LESD 263. un 296. pants)
(skat. 48. punktu)
Tiesvedība – “Res judicata” spēks – Apjoms
(skat. 52. punktu)
Rezumējums
Spriedumā Sony Interactive Entertainment Europe/EUIPO – Vieta Audio (“Vita”) (T‑690/18), kas tika pasludināts 2019. gada 19. decembrī, Vispārējā tiesa lēma par res judicata spēka apmēru attiecībā uz tās spriedumu lietā Sony Computer Entertainment Europe/EUIPO – Vieta Audio (“Vita”) (turpmāk tekstā – “spriedums T‑35/16”) (
1
). Ar šo spriedumu Vispārējā tiesa atcēla Eiropas Savienības Intelektuālā īpašuma biroja (EUIPO) Apelācijas ceturtās padomes lēmumu attiecībā uz Eiropas Savienības preču zīmes “Vita” atcelšanas procesu (
2
) pēc tam, kad Vispārējā tiesa ar spriedumu T‑35/16 bija atcēlusi iepriekšējo Apelācijas piektās padomes lēmumu (turpmāk tekstā – “iepriekšējais lēmums”).
Spriedumā T‑35/16 Vispārējā tiesa atcēla iepriekšējo lēmumu tādēļ, ka tā pēc savas ierosmes bija norādījusi uz pamatojuma neesamību, vienlaikus norādot, ka atsevišķos šī iepriekšējā lēmuma elementos bija norādīts pamatojums. Attiecībā uz šiem elementiem Apelācijas ceturtā padome uzskatīja, ka tai bija saistoši Apelācijas piektās padomes secinājumi, jo Vispārējā tiesa tos esot apstiprinājusi.
Šajā lietā Vispārējā tiesa apmierināja prasītājas pamatu, atbilstoši kuram Apelācijas ceturtā padome nav izpildījusi savu pienākumu veikt spriedumā T‑35/16 (
3
) noteiktos izpildes pasākumus. Pirmkārt, Vispārējās tiesas ieskatā, no sprieduma T‑35/16 izriet, ka tajā netika lemts par iepriekšējā lēmuma tiesiskumu pēc būtības, un res judicata spēks tātad attiecas vienīgi uz iepriekšējā lēmuma pamatojumu kā uz būtisku formas prasību un nevis uz tā tiesiskumu pēc būtības. Otrkārt, Vispārējā tiesa norādīja, ka res judicata spēks attiecas vienīgi uz sprieduma motīvu daļu, kas veido tā rezolutīvajai daļai nepieciešamo pamatojumu un kas tādēļ nav nošķiramas. Līdz ar to iepriekšējā lēmuma elementi, ko Vispārējā tiesa ir uzskatījusi par tādiem, kuros ir norādīts pamatojums, nevar tikt uzskatīti par tādiem, kas ir ieguvuši res judicata spēku.
Ņemot vērā visu iepriekš minēto, Vispārējā tiesa nolēma, ka Apelācijas ceturtajai padomei nav saistoši Apelācijas piektās padomes secinājumi un līdz ar to tai bija pienākums no jauna lemt par visiem nozīmīgajiem jautājumiem saistībā ar apstrīdētās preču zīmes atcelšanu.
(
1
)	Spriedums, 2017. gada 12. decembris, Sony Computer Entertainment Europe/EUIPO – Vieta Audio (Vita) (T‑35/16, nav publicēts, EU:T:2017:886).
(
2
)	Padomes Regulas (EK) Nr. 207/2009 (2009. gada 26. februāris) par Savienības preču zīmi (OV 2009, L 78, 1. lpp.) 51. panta 1. punkta a) apakšpunkta izpratnē.
(
3
)	Pamats, kas izvirzīts saistībā ar Regulas Nr. 207/2009 65. panta 6. punkta pārkāpumu.